﻿RUGĂCIUNE În pieptul zbuciumat de doruri Eu simt ispitele cum sapă, Cum vor să-mi tulbure izvorul Din care sufletul s-adapă Din valul lumii lor mă smulge Şi cu povaţa Ta-nţeleaptă, În veci spre cei rămaşi în urmă, Tu, Doamne, văzul meu îndreaptă … Octavian Goga ANUL V, NR 16 Revistă a ASOCIAȚIEI CULTURALE HANGU ECOUL HANGULUI Pagina 2 Anul V nr 16 De mărțișor Fată harnică, frumoasă, Cînd torci seara un fuior Am să vin tiptil la tine Să-ți aduc un mărțișor Lasă ușa descuiată, Ca să intru prin pridvor, Să nu pui lacăt la poartă Căci ți-aduc un mărțișor Vom pleca apoi în lume, Stăpâniți de-un mare dor, Popa va să ne cunune, Drept cadou de mărțișor Apoi ne-om face căsuță, Colo sus, în deal la vie Și-o vom umple de copii, Marie, dragă Marie Vom îmbătrâni-mpreună An de an, încet, ușor Și ne-om aminti cu drag, De luna lui Mărțișor REDACŢIA ”ECOUL HANGULUI” Revistă cultural-istorică, Cu apariţie trimestrială Anul V, numărul 16 Editată de „ASOCIAŢIA CULTURALĂ HANGU” HANGU – NEAMŢ Director revistă: Prof GHEORGHE DRUGĂ Redacţia: Bibliotecar Liliana Pîntea - redactor- şef, Prof Gheorghe Drugă, Ref Ţîrdea Mădălina, Ed Lupu Maria, Înv Manolache Steluţa, Înv Munteanu Carmen, Înv Nacu Elena Prof Mihai Doroftei, Prof Vasile Marcoci, Preot Ioan Simiraş I S S N – on-line – 2068 – 4517 I S S N – format clasic – 2068 - 4878 Telefoane de contact: Liliana Pîntea – 0731024838 Gavril Lupu – 0233/257524 Potrivit art 206 Cod Penal, responsabilitatea pentru conţinutul articolelor publicate aparţine autorilor Profesor, Mihai Doroftei, Borca ECOUL HANGULUI Pagina 3 Anul V, nr 16 Mai aproape de Cer Mai aproape de Cer Mai aproape de Cer Aripi spre lumină ” Nici un dar nu este mai magic decât cel de a fi iubit; reprezintă mâna lui Dumnezeu pe umărul omului ” Charles Langbridge Morgan ” Dacă ne rugăm de fiecare dată cu căldură, ajungem să credem sincer și neșovăielnic în nemurirea sufletului și în fericirea veacului imaterial ce va să fie Dumnezeu este Adevărul și viața noastră trebuie să ne fie adevărată Dumnezeu este Lumină și rugăciunea trebuie făcută în lumina inimii și a minții Dumnezeu este Foc și rugăciunea și viața mea trebuie să ardă ca flacăra Dumnezeu este Libertate desăvârșită și rugăciunea trebuie să fie liberă, prin revărsarea nestăvilită a inimii Cât de bogat este sufletul omului Doar să-și îndrepte gândurile, din toată inima, către Dumnezeu… Nici un perete, nici un zăvor de temniță, nici un munte, nici o prăpastie nu vor putea sta împotriva acestei uniri Atunci Dumnezeu va fi cu tine, asemenea și îngerii și sfinții; împreună cu Dumnezeu ei vor sta toți înaintea inimii tale, ca prieteni apropiați Cea mai gravă și mai persistentă rătăcire a inimii noastre cu care trebuie să ne luptăm necontenit viața întreagă, seara, dimineața, ziua, este convingerea nemărturisită că putem face totul fără Dumnezeu și în afara lui Dumnezeu, cândva, undeva, măcar o singură clipă Iată de ce inima trebuie să ne stea mereu în Dumnezeu Dacă îți va lipsi credința neclintită, neînfricată în Dumnezeu, Cel atotputernic și atotbun, nu te grăbi a-I cere să-ți dea vreun bine, altminteri diavolul te va răpune și te va lega din pricina puținei credințe sau a necredinței, ca să nu-ți poți duce la bun sfârșit rugăciunea și te vei îndepărta de la fața lui Dumnezeu rușinat deznădăjduit și întunecat la suflet Nu lua în seamă tulburarea, focul, strâmtorarea cu care te încearcă vrăjmașul în timp ce te rogi, așează-te temeinic cu inima, în cuvintele rugăciunii, cu convingerea că ele închid în sine comorile Duhului Sfânt, adevărul, lumina, focul dătător de viață, iertarea păcatelor, orizontul nemărginit, pacea și bucuria inimii, viața, fericirea ” (Sf Ioan de Kronstadt) ”O, Doamne, tăria mea, cât de plăpânde sunt cerul și pământul Ele par ca niște palate zidite din plumb, dar ele se evaporă ca apa în palma mâinii în prezența Ta Doar cel ce doarme în inima ta cunoaște odihna Copilăria mea hrănită cu teamă și cu ignoranță, a ajuns la capăt, iar nădejdea mea în cer și pe pământ au dispărut Acum eu privesc doar la Tine și mă agăț la rândul meu, de privirea Ta Ridicați-vă, o fii ai soarelui lui Dumnezeu Ridicați -vă, căci soarele cel milostiv a răsărit și a început să-și reverse lumina, cu dărnicie, peste câmpurile întunecate ale pământului El a răsărit spre a vă elibera din întunericul și din groaza somnului ” (Sf Ierarh Nicolae Velimirovici) ECOUL HANGULUI Pagina 4 Anul V, nr 16 Gânduri Gânduri Gânduri Gânduri LIBERTATEA – ISTORIE ŞI ATITUDINE A scrie despre libertate în acest secol douăzeci şi unu este o tentaţie primejdioasă Un mesaj despre libertate adresat acestei generaţii debusolate, lipsite de orice scară de valori perene poate fi un gest lesne catalogat ca demagogie Ascrie despre libertate în România secolului douăzeci şi unu este însă un act de necesitate Poate nu greşim prea mult afirmând că a gândi, a simţi şi a lua atitudine faţă de libertatea noilor generaţii este una dintere căile de a-şi regăsi identitatea, crezul, rădăcinile spirituale şi – în cele din urmă – unul dintre idealurile existenţei La prima vedere libertatea este o noţiune abstractă Dacă ne aplecăm însă cu mai multă atenţie asupra istoriei, vom constata cu uşurinţă că aceasta este încărcată de fapte care nu pot avea altă explicaţie decât credinţa nestrămutată în valoarea supremă a libertăţii E suficient să ne gândim de pildă doar la cel mai tragic an din istoria României – 1917 – când ţara era aproape desfiinţată de pe harta Europei, bântuită de tifos şi foamete, părăsită de aliaţii în care îşi pusese toată încrederea în momentul încheierii tratatului de alianţă în 1916, şi totuşi un imbold aparent inexplicabil i-a mobilizat pe ţăranii români care slujeau sub arme să pună o stavilă de netrecut armatelor germane, superioare numeric şi tehnic Nu este acesta un exemplu suficient pentru dorul de libertate care merită cu prisosinţă sacrificiul suprem? mDesigur nu trebuie să uităm controversatul moment ‚89, când tinerii români au ieşit în faţa tancurilorr cu inocenta inconştienţă a vârstei şi au uitat complet sentimentul de frică, care apăsase zeci de ani pe grumazuul românilor Cu toate acestea, tot istoria ne îndreptăţeşte să afirmăm cu suficient temei că libertatea este mai mult sau mai puţin relativă Adeseori ea poate fi privită din unghiuri de vedere opuse şi – în aparenţă – fiecare are un temei de adevăr Să ne întrebăm retoric: oare unde a fost libertatea când legiunile romane au cucerit Dacia? Cum ar fi arătat poporul român fără acest evenimment istoric? Consultând istoria creştinismului constatăm numeroase exemple de sacrificii pentru credinţă şi pentru perpetuarea sa Cu toate acestea, evul mediu este încărcat de tribunale ecleziastice, (inchiziţia), când în numele aceleaşi credinţe creştine, aşa numiţii „eretici” erau arşi pe rug De asemenea, descoperirea Americii a fost însângerată de noii stăpâni ai continentului în numele aceleiaşi credinţe creştine Pe drept cuvânt s-a afirmat că America a fost cucerită cu sabia în mâna dreaptă şi cu crucea în stânga Dintre cele opt cruciade pentru recucerirea locurilor sfinte cea mai crudă a fost cruciada copiilor, considerându-se că inocenţa acestora va fi suficientă pentru victoria asupra musulmanilor Pe de altă parte, cucerirea de noi teritorii în America şi în Africa este însoţită şi de sute de misionari care şi-au dăruit întreaga lor devoţiune populaţiilor băştinaşe, fără a urmări nici un fel de scop materialist Şi atunci ne întrebăm din nou: în toate aceste evenimente, unde este libertatea? În toate formele de guvernare care au existat de-a lungul istoriei, libertatea are un loc mai mult sau mai puţin relativ Democraţia ateniană a rămas prima formă de guvernare care proclama egalitatea cetăţenească, dar aceasta se referea doar la cetăţenii care dispuneau de dreptul de cetăţenie La Atena mai vieţuiau însă şi sclavii şi străinii (numiţi meteci) care erau excluşi de la aceste ECOUL HANGULUI Pagina 5 Anul V, nr 16 Gânduri Gânduri Gânduri Gânduri drepturi În comparaţie cu alte state, conduse de un număr restrâns de persoane care luau hotărâri în numele poporului lor, (oligarhii sau regii), Atena era un stat democratic De asemenea, în evul mediu au existat atât monarhii absolutiste, în care puterea era concentrată în mâinele unei singure persoane, cât şi republici, cum ar fi republicile italiene, în care puterea se exercita de patriciatul nobiliar şi burghezia bogată, care deţinea monopolul financiar şi comercial al statului Tot în Evul mediu, biserica creştină s-a divizat mai întâi în cele două ramuri, ortodoxă şi catolică, prin schisma din anul 1054, apoi în confesiunile protestante, începând cu biserica luterană, calvinistă şi altele Prima constituţie a regatului englez a fost Magna Charta Libertatum, din anul 1215, care a dat o puternică lovitură puterii absolute a regelui, în favoarea aristocraţiei nobiliare Burghezia comercială engleză a îngrădit şi mai mult puterea regală, Carol I fiind primul cap încoronat care cade pe altarul libertăţii Evenimentul care avea să dea lovitura de graţie regalităţii europene avea să fie însă revoluţia franceză din anul 1789, iar căderea închisorii Bastilia în mâinile poporului francez, va rămâne pentru totdeauna simbolul forţei populare dezlănţuite Nu trebuie să uităm însă că această revoluţie a fost urmată de o cruntă teroare împotriva nobilimii de sânge albastru, epocă în care a fost inventat acel instrument al morţii cunoscut sub numele de ghilotină, după numele inventatorului său Tot în această perioadă are loc şi primul război pentru independenţă naţională; războiul prin care 13 state de pe continentul american s - au ridicat la luptă împotriva metropolei britanice a dat Statelor Unite ale Americii prima constituţie, care a rămas în linii mari aceeaşi ca la data proclamării sale Secolul douăzeci a condus la destrămarea celor mai puternice monarhii europene, Austro-Ungaria, Imperiul Otoman şi Imperiul ţarist, în crucialul an 1918, după cei 4 ani ai primului război mondial În cea de a doua jumătate a secolului utopia comunistă avea să se întindă peste jumătatea estică a Europei, ba chiar şi în câteva ţări din Africa şi America de sud, conducând la cea mai perversă dictatură, de care Europa s-a descătuşat abia după anii '90 România post comunistă a cunoscut ani încărcaţi de evenimente controversate, contradictorii şi pline de agitaţie, ca orice epocă de tranziţie Dintre toate cuceririle românilor din aceste vremuri, printre puţinele valori care ne-au rămas este libertatea individuală Acum putem gândi, vorbi, scrie şi alege fără restricţii Este însă cazul să ne întrebăm dacă ştim şi vrem să folosim în mod conştient libertatea de care dispunem Cel puţin odată la patru ani trebuie să ne asumăm responsabilitatea de a alege Cum se întâmplă adeseori, cu toţii ne-am înşelat asupra încrederii pe care am acordat-o aleşilor al căror nume l-am depus în urne Şi atunci ce mai putem face? Să realegem o persoană în care ne-am pierdut încrederea va conduce la un sentiment de zădărnicie şi chiar dezgust Să nu participăm la ECOUL HANGULUI Pagina 6 Anul V, nr 16 Gânduri Gânduri Gânduri Gânduri alegeri este dăunător şi nu vom putea judeca pe cei ce au obţinut o victorie minoritară Nu intenţionez să ofer reţete electorale nimănui, dar trebuie să avem în vedere câteva premise obiective: mai întâi să avem în vedere că orice ales este imperfect; orice buletin de vot depus în urnă este un act de responsabilitate; un nou venit pe eşichierul politic poate fi o şansă pentru schimbarea pe care ne-o dorim; când un candidat ne oferă „cadouri electorale” trebuie privit cu mai multe rezerve; în sfârşit, absenţa de la vot înseamnă nu numai un act de iresponsabilitate, ci şi o lipsă de educaţie civică Dacă luăm în considerare toate aceste premise, probabilitatea unei alegeri corecte este mult mai posibilă Ultimul eveniment electoral major al Europei din acest an au fost alegerile prezidenţiale din Franţa În această perioadă de criză, preferinţele electoratului s-au orientat spre stânga, deoarece cetăţenii consideră că o politică socialistă dă şanse mai mari de a ieşi din criză De remarcat procentajul de peste 80 de procente care a fost atins la acest scrutin, ceea ce responsabilizează mai mult actul alegerii Guvernul de stânga al României din acest moment, se pare că vine în sprijinul orientării electoratului european Cred că din rândurile de mai sus reiese suficient de temeinic că libertatea este nu numai un drept ci şi o datorie Desigur, democraţia contemporană are suficiente carenţe, în primul rând pentru că – fiind reprezentativă – nu oferă suficiente garanţii că alesul pe care l-am votat va acţiona întocmai conform cu ideile şi năzuinţele noastre Totuşi, cum nimic pe lume nu este perfect, să ne mulţumim cu sentimentul că peste patru ani alesul nostru va putea fi sancţionat tot prin votul nostru Profesor, MODEST AMARIEI Micii scriitori Micii scriitori Micii scriitori Micii scriitori DIN NOU, PRIMĂVARĂ Pe neștiute, soarele a topit toată zăpada Doar la umbră au mai rămas câteva petece albe de nea, așteptând resemnate Un covor de iarbă s-a așternut într-o zi, în grădina de lângă casă Razele soarelui au început să mângâie ușor mugurii abia iviți pe ramurile copacilor și toporașii răsăriți, prin poienile de la marginea pădurii Câțiva ghiocei au și răsărit Încă nu s-au deschis pentru că mai au nevoie de căldură, sunt fragili și plăpânzi În fiecare dimineață se a ud tot mai multe păsări ciripind vesele, parcă ar vrea să ne mărturisească bucuria că s-au întors acasă Se pregătesc, în grabă, să-și repare cuiburile, pentru puișorii ce vor veni Un vânt domol poartă pe aripi miresme de primăvară În fiecare dimineață un arc auriu taie răsăritul și razele soarelui străpung norii, azurul apei se arată atunci sub jocul luminii de pe boltă, iar cristalele de rouă se sparg încet, unul câte unul, la vederea soarelui În curând toți mugurii copacilor vor plesni, scoțând la iveală flori albe și roz Va fi o reverie a naturii pe care o așteptăm cu toții Asavei Letiția, clasa a V-a, Școala Hangu ECOUL HANGULUI Pagina 7 Anul V, nr 16 Interviuri Interviuri Interviuri Interviuri Interviu cu doamna ANIȘOARA BICI, Secretar al Comunei Hangu Doamna Bici Anișoara este Secretara Comunei Hangu din anul 1995 și, o spun cu mândrie și admirație, șefa mea, pentru că funcția de secretar de comună este o funcție de conducere, chiar dacă niciodată nu a lăsat măcar să se înțeleagă acest lucru și nu doar în relațiile cu mine, ci și cu ceilalți salariați ai Primăriei Hangu, decât atunci când situația a impus-o Inteligentă și sensibilă Elegantă (atunci când își dorește asta) și responsabilă Frumoasă și energică Feminină și curajoasă Conștiincioasă și jovială, chiar dacă viața nu a fost deloc blândă cu ea Oameni mult mai puternici, în locul dumneaei, s- ar fi prăbușit descurajați A rămas fără o aripă, atunci când tatăl ei a trecut în neființă, dar nu s-a oprit din zbor, însă rana adâncă nu s-a vindecat niciodată Cu sufletul sfâșiat, dar cu zâmbetul pe buze a înfruntat toate pierderile pe care i le-a regizat destinul nu fără o anumită doză de cruzime A găsit în ea însăși puterea de a depăși despărțirile definitive și de a o lua de la capăt, de fiecare dată, poate cu un pic mai puțin entuziasm Am admirat-o mereu, iar după acest interviu o prețuiesc și mai mult Printre altele mi-a mărturisit că îi place adevărul încătușat în cuvintele rostite de T Maiorescu: ”Când se află omul în momente hotărâtoare ale vieţii, nu-l mai conduce mintea; ea arată numai alternativele Direcţia finală o dă inima ” - Care a fost primul dumneavoastră loc de muncă? - Primul meu loc de muncă, și o spun cu drag, a fost la Școala Hangu, unde am avut funcţia de maistru instructor, ca suplinitor timp de doua trimestre Apoi, în 1983, în urma susținerii unui concurs, am fost angajată la Primăria Hangu, pe post de agent agricol, după o perioadă de mai puțin de trei luni de concediu pentru creșterea copilului pentru că, între timp am devenit MAMĂ - Ați fost agent agricol 12 ani V -a fost greu să luați decizia, în octombrie 1995, de a vă înscrie la concurs pentru postul de Secretar al Comunei Hangu ? - Nu, lucrând în sistem, am considerat că practic aveam cunoştinţă de foarte mult e lucruri pe care le presupunea funcția de secretar de comună Aveam să aflu curând însă, că nu era deloc aşa Trebuia să învăț din mers, pentru că aveam o cu totul altă activitate, cu resposabilităţile şi noutăţile ei Dacă până atunci am avut o funcţie de execuţie, în care primeam recomandări şi executam anumite lucrări ce-mi erau repartizate, ulterior a fost necesar să-mi schimb atitudinea, să abordez în cu totul alt mod problemele ECOUL HANGULUI Pagina 8 Anul V, nr 16 Interviuri Interviuri Interviuri Interviuri - Ca secretar de comună aveți multe sarcini și responsabilități Ce vă place cel mai mult? - În general, îmi place tot ceea ce fac, îmi place să explorez tot ce este nou pe acest segment de activitate, într-un cuvânt imi place sa-mi fac treaba cu conştiinciozitate Activitatea de stare civilă, mă relaxează deşi presupune foarte multă atenție și apar mereu noutăţi legislative - Ce nu vă place? - Nu- mi place când sunt pusă de nenumărate ori în situaţia de a pregăti o lucrare, după un anumit format solicitat de către autorităţi, iar pe parcurs, când lucrarea e aproape de final, să se schimbe cerinţele şi să constaţi că ai muncit inutil Nu-mi plac, de asemenea, activităţile de organizare şi desfăşurare ale alegerilor şi în special ale alegerilor locale (zâmbește) - În cele mai multe situații ați fost nevoită să luați decizii importante și rapide Cine a fost sau este sfetnicul dumneavoastră cel mai bun? - Nu am pe cineva anume cu care sa mă sfă tuiesc Depinde de împrejurări, cer sfatul celor abilitaţi să mi-l ofere E adevărat că între colegi, având aceeaşi funcţie, comportăm discuţii pe anumite teme În viaţa personală când a fost vorba de luat decizii, mi-au fost și îmi sunt mereu alături soţul meu Grig, fiica mea Larisa, iar înainte ca ei să-mi fie lângă mine, bineînţeles, mama mea, un exemplu de dăruire, de sacrificiu și de iubire în stare pură (ochii i se umezesc instantaneu) - Ați avut sau aveți un model pe care îl apreciați? - Am mai multe persoane ce îmi sunt model de viaţă Îmi place foarte mult scriitorul şi jurnalistul Cristian Tudor Popescu, pentru că e spontan, sincer și inteligent - Cum era copilul Anișoara? - Ca orice copil, făceam tot felul de ghiduşii, eram plină de energie şi entuziasm, ambiţioasă, uneori tristă şi visătoare - Care e locul în care vă simțiți cel mai aproape de Dumnezeu? - În Sfânta Biserică, acolo mă simt vegheată Dumnezeu este însă mereu cu mine, lângă mine - Cum e o zi de duminică acasă? - Acasă e locul unde mă simt cel mai bine E ”acasă”, unde tot timpul am câte ceva de făcut Sunt relaxată, lipsită de griji, încercând să las o parte din problemele de la serviciu închise în birou - Dacă vi s-ar promite îndeplinirea imediată a trei dorințe, care ar fi acelea? - Ordinea cronologică nu exprimă neapărat şi o ordine a priorităţilor Îmi doresc sa devin bunică, să - mi plimb nepoţeii prin curte, să le spun poveşti din cărţi şi de viaţă, să fiu sănătoasă eu, familia, rudele şi prietenii ECOUL HANGULUI Pagina 9 Anul V, nr 16 Interviuri Interviuri Interviuri Interviuri De asemenea mi-aş dori să locuiesc la Hangu, unde m-am născut, unde am crescut şi am copilărit Sunt locuri mirifice - Cafea sau ceai? - Cafea Este nelipsită în fiecare zi, cu unele excepţii - Vacanță la munte sau la mare? - La mare deşi muntele mi se pare mai fascinant, este mai odihnitor să -ţi petreci vacanţa la munte însă nu trebuie să neglijez dorinţa partenerului meu de viaţă - O pasiune - Drumeţiile pe cărări de munte - Ce prețuiți mai mult la oamenii din jurul dumneavoastră? - Modestia, onestitatea şi sinceritatea - Ce urâți cel mai mult? - Greu de spus Cred ca urăsc viclenia şi lenevia - Cum v-ați de scrie? - Nu stiu ce să spun, las pe alţii să mă descrie (zâmbește) Oricum o persoană ambiţioasă, receptivă şi sârguincioasă - Cum credeți că vă percep cei din jur? - Fiecare persoană te percepe diferit, raportat la natura relaţională Așa cred - Unul dintre defectele majore - Sunt mereu îngrijorată, de multe ori fără motive temeinice, uneori capricioasă şi sensibilă - O calitate specială - Mă consider o luptătoare, vicisitudinile vieţii nu m-au îngenuncheat Cu ajutorul Bunului Dumnezeu le-am înfruntat cu fermitate şi curaj - Un regret - Regret că nu am o familie numeroasă deşi mi -am dorit-o din toată fiinţa mea Regret că nu am posibilitatea materială să pot vizita cât mai multe locuri din ţară şi din străinătate - Cum vă vedeți peste 5 ani? - Mă văd mai în vârstă, desigur (râde), şi sper, mai înţeleaptă Nu -mi doresc bogăţii materiale, ci doar spirituale - Care ar fi țara pe care v -ar plăcea să o vizitați? - As dori să vizitez Israelul, mai exact Ierusalimul, locul unde a început crearea lu mii De asemenea mi- aş dori să vizitez Croaţia, am urmarit reportaje, am văzut imagini din această ţară şi m-au fascinat - Cât din timpul dumneavoastră îl dedicați Larisei? - Practic, dat fiind faptul că suntem la o distanţă apreciabilă una faţă de cealaltă nu îi dedic mult timp decât atunci când suntem împreună Nu ne mai săturăm de povestit, deşi ne întâlnim de trei pa tru ori pe an Dacă e să spun cât timp o am în gândurile mele, aproape tot timpul mă gândesc la ea Imi fac griji, uneori sunt exagerată Vorbim la telefon zilnic, dar din grabă, nu pot de fiecare dată să-mi dau seama de starea ei de spirit Regret şi mă întreb de ce nu e mai aproape de mine? - Un gând pentru cititorii noștri - Tuturor celor care mă cunosc şi celor care ar dori să mă cunoască, le doresc să aibă sănătate și împliniri Nu lăsaţi grijile să vă împovăreze sufletul Redactor șef, Liliana Pîntea ECOUL HANGULUI Pagina 10 Anul V, nr 16 Gânduri Gânduri Gânduri Gânduri I S T O R I I M I C I ? Proiectul „Biblioteca pentru toţi” a fost realizat de 3 biblioteci: bibliotecile comunale din Hangu (Neamţ) şi Palanca (Bacău) şi Centru de Documentare şi Informare din şcoala Palanca A avut ca principal obiectiv familiarizarea unor membri ai comunităţilor cu noile modalităţi de transmitere a cunoştinţelor cu ajutorul calculatorului şi al internetului şi de a împărtăşi poveşti din cele două comunităţi implicate, Palanca şi Hangu Am reuşit? Se va vedea probabil în timp, pentru că şi cel mai falnic arbore începe cu o sămânţă De ce poveşti? Pentru că ne însoţesc încă de pe vremea când oamenii au început să deprindă graiul articulat Povestea următoare este sigur adevărată Mzat se întorcea cu pradă bună în satul lui Reuşiseră să doboare un cerb mare Coarnele lui arătau de parcă puteau susţine zeii zilei şi ai nopţii împreună Mintea lui deja căuta cuvinte pentru poveste Dar asta putea să mai aştepte puţin, deocamdată cerbul trebuia dat pe mâna femeilor care vor şti ce să facă astfel încât tribul să aibă mult timp de acum încolo ce mânca Nu pierduse pe nimeni în această încercare şi tribul era mai puternic ca oricând Simţea bucuria tovarăşilor lui şi ştia că odată ajunşi la colibe vor putea oficia ritualul de mulţumire pentru succesul avut, se vor odihni, iar seara când se vor aşeza la foc cu burţile pline el va spune povestea Simţea deja mirosul de fum al satului şi se mai bucură odată văzând ce loc bun găsise de data aceasta Avea apă, vânatul era abundent, erau doar trei zile de umblat până la locul cu piatră pentru vârfuri de săgeţi, iar deocamdată nu întâlniseră niciun alt trib cu care să trebuiască să împartă zona Zeii le dăduseră un loc bun şi avea de gând să ceară la adunarea bătrânilor să rămână aici cel puţin până la următoarea cădere a frunzelor Cum a zărit primele colibe a apărut ca din pămât Maala Ea era fiica lui preferată şi cea mai bună povestitoare pe care o cunoscuse Recunoştea cu mândrie că era deja la fel de bună ca el Ea ar trebui să fie următoarea povestitoare a tribului Niciunul dintre tineri nu ştie să spună totul cu atâta măiestrie, vocea ei este plăcută şi găseşte cele mai potrivite cuvinte Dar este femeie, ce-o să facă atunci când va avea copii? Pur şi simplu simţea că problema îl depăşeşte, aşa că hotărî să se bucure de moment şi apoi va implora zeii să-l ajute să rezolve această problemă Cu toate aceste gânduri în cap Mzat ajunse la colibe şi strigătul lui victorios acompaniat de ţopăielile Maalei adună tot tribul la ritual Lăudă în cuvinte alese cu grijă marele vânat, destoinicia vânătorilor şi ceru aprobarea zeilor pentru mâncarea găsită Dintr-o mişcare tăie capul cerbului, apoi îi spintecă burta Vraciul se apropie, cercetă în tăcere şi cu mare atenţie organele aburinde apoi se întoarse spre Mzat şi dădu aprobator din cap Tot tribul izbucni într-o harmălaie bucuroasă Aveau o bună bucată de vreme ce să mănânce Femeile se apucară vesele să-şi facă treaba şi în scurt timp toată carnea fusese tăiată, impărţită pe categorii, pielea şi oasele curăţate Povestea putea începe Focul a fost aprins, tribul adunat Au măncat bine şi apoi Mzat a luat cuvântul Povestea începea cu piatra de săgeţi Strămoşul Mtem a fost cel care a spus primul această poveste, apoi a urmat povestea scânteilor, înfricoşata poveste a focului şi tot aşa s - au perindat în jurul focului strămoşii şi poveştile lor pentru ca cei de acum să înţeleagă cum trebuie să trăiască La sfârşit Mzat a adăugat noua poveste a cerbului, era foarte mândru El contribuise cu două poveşti la povestea mai mare a tribului asta înseamnă că atunci când va pleca să întâlnească zeii, tribul îl va chema de două ori în preajma focului când vor spune povestea Luă în mintea sa hotărârea ECOUL HANGULUI Pagina 11 Anul V, nr 16 Gânduri Gânduri Gânduri Gânduri să impună Sfatului numirea Maalei ca următor povestitor Toată lumea ştia că ea este cea mai bună În definitiv povestea este cea mai importantă, fără ea tribul ar fi pierdut Asemeni lui Mzat şi probabil a Maalei oamenii au transmis cunoştinţele lor oral prin poveşti din generaţie în generaţie şi au ocupat un loc foarte important în evoluţia umanităţii Poveştile au devenit tot mai multe şi mai pline de învăţături Apoi s-a inventat scrisul şi poveştile au început să iasă din mintea oamenilor pentru ca să fie puse pe diverse suporturi Aşa s-au născut bibliotecile, din dorinţa de a păstra şi transmite mai departe ştiinţa de a trăi a lumii Cei care au născocit şi scris o poveste revin şi acum printre noi ori de câte ori citim acea poveste Azi omenirea a mai făcut un pas uriaş în care biblioteca poate fi foarte aproape de noi, trebuie doar să o primim în casa noastră, la focul nostru, în mintea noastră Viteza a devenit ameţitoare şi poate că unii dintre noi se simt copleşiţi de atât de multă informaţie, dar trebuie să acţionăm asupra propriilor limite şi să primim noul cum se cuvine Şi pentru că tot m-am apucat să vă povestesc , o să vă împărtăşesc din poveştile pe care le-am auzit la Hangu şi la Palanca, aşa cum le-am reţinut eu O biseric ă plină de lumină Primăvara anului 1633 Suntem pe valea Bistriţei nu departe de muntele Ceahlău Aici, în vale, a fost construită o mânăstire În hrisovul voievodal scria: „ Început-am a zidi şi am făcut biserica aceasta care iaste în partea apusului depărtet si întru deosebită pustie, în locul ce se cheamă Hangul Şi această urmare si facere am pus domnia mea a fi nerăsuită în veci întru a noastră din nou zidită mănăstire de mai sus numită Hangul“ Biserica era nouă pe atunci , cu pereţii ei albi, simpli, îndeamna la linişte şi reculegere Ctitorul ei, Miron Barnovschi Movilă se reculege cerând îndurarea Celui de Sus pentru tot ceea ce urmează să facă Cine era acest om evlavios? La începutul secolului XVII Moldova era prinsă în învălmăşeala marilor puteri care o înconjurau Imperiul Otoman, Polonia, Kievul, Transilvania şi Ţara Românească toţi aveau pretenţii, interese şi se amestecau în domnia Moldovei Domnii se schimbau chiar de mai multe ori într-un an Miron Barnovschi făcea parte din vechea familie a Movileştilor, familie mereu implicată în conducerea Moldovei Prin mamă se înrudea şi cu dinastia Muşatinilor A doua soţie era polonă Avea deasemenea un unchi mitropolit de Kiev Prin înrudirea, relaţiile, erudiţia, bogăţia şi spiritul său a fost un diplomat bun şi a deţinut multe funcţii importante în conducerea Moldovei Între anii 1626 şi 1629 a fost domn al Moldovei În 1629 nu mai cedase pretenţiilor Înaltei Porţi de mărire al birului, fusese mazilit şi se retrăsese pe moşiile din Polonia Acum boierii, conduşi de Vasile Lupu, se revoltaseră împotriva lui Alexandru Ilaş, care era domnul la timpul respectiv şi-l aleseseră pe el din nou domn Asfel fusese chemat pentru confirmare la Istambul şi-l îngrijorau tot felul de zvonuri despre trădarea ce i-ar fi pregătit-o chiar Vasile Lupu Se va opri în drum la Bucureşti unde se va sfătui cu Matei Basarab Aşa a făcut Matei Basarab l-a sfătuit să nu se ducă, dar el totuşi nu a ţinut seamă de sfat, poate un pic prea sigur pe măiestria sa diplomatică în faţa tânărului sultan Murad al IV -lea care avea atunci numai 16 ani A fost imediat închis şi condamnat la tăierea capului, pedeapsa favorită a sultanului adolescent I s-a dat într-adevăr un mic răgaz în care i s-a cerut să se turcească, dar Miron Vodă era prea evlavios pentru a alege altceva decât securea Se spune că cel care a îngropat corpul său decapitat a fost Costin un sfătuitor de încredere al său care îl însoţise Lui Iancu Costin i s-a ECOUL HANGULUI Pagina 12 Anul V, nr 16 Gânduri Gânduri Gânduri Gânduri născut în acel an un fiu şi el l-a numit Miron în cinstea domnitorului Acest fiu avea să devină un cronicar vestit al Ţării Moldovei care a scris în cronica lui că a Miron Barnovschi fost un „domn blând, nelacom şi evlavios” Viaţa sa a generat şi o serie de legende Prima ar fi că imediat după decapitarea domnitorului, calul lui a început să sară până nu a mai putut să-l ţină comisul în mână şi imediat ce l-a scăpat din frâu, calul a căzut jos şi a murit Atunci turcii au recunoscut ca Barnovschi-Vodă a fost nevinovat şi s- au jurat să nu mai taie domn din Moldova Miron Costin menţionează şi el ca în noaptea următoare cateva mii de case din Istambul au ars într-un incendiu, iar o altă legendă zice ca în ziua decapitării, pe portretul bisericii Adormirea Maicii Domnului din Iaşi s-a produs o fisură adâncă De-a lungul timpului biserica a fost închinată unor alte mânăstiri din Egipt şi Grecia care au fost interesate se pare mai mult de resursele pe care le putea produce şi nu de locaşul în sine şi poate că astăzi am fi găsit-o exact în starea pe care a lăsat-o Miron Vodă dacă în anii '60 nu s-ar fi construit barajul Bicaz prilej cu care a fost strămutată pe coasta muntelui în satul Buhalniţa aparţinând comunei Hangu, unde o găsim în prezent Este biserică parohială de când cu secularizarea averilor mânăstirilor a lui Cuza Acum preotu l Cristian Dăscălescu a făcut din ea un loc preferat al păsăretului Puteţi întâlni aici lebede albe şi negre, păuni şi tot felul de găini ciufulite (Va urma) Crina Bălan Biro – Școala Palanca Micii scriitori Micii scriitori Micii scriitori Micii scriitori Legenda mărțișorului Se spune că, demult, un om căruia îi plăceau enorm cărțile, dorea să descopere ceva nou, uluitor, pentru a uimi întreaga lume Era un om tare deștept și ținea la cărțile lui ca la propria-i viață Iubea nespus lectura, pentru că doar citind, ajunsese să descopere o sumedenie din secretele universului În ultima vreme era tare trist, pentru că mai avea doar o carte de citit și nu mai avea bani să-și cumpere altele, iar, pe vremea aceea nu exista bibliotecă, acolo unde locuia el, ca să poată să împrumute cărți Cu mare tristețe, a luat din raft ultima carte, a deschis-o cu mare grijă și, cu lacrimi în ochi s-a apucat de citit În carte, cineva lăsase semn două fire de ață, un fir roșu și unul alb, iar atunci când deschise filele, firele de ață se răsuciră Era cel mai frumos semn de carte pe care îl văzuse Pentru că pasionatul nostru de cărți era și artist și pentru că soarele primăverii, îi bătea cu degetele de lumină, încetișor, în geam, și-a amintit că, lângă casă, primăvara, înfloreau întotdeauna ghioceii A ieșit în grabă din casă și s-a dus să vadă dacă au răsărit Spre marea lui suprinndere, ghioceii abia ieșiseră de sub frunze A luat cu mare grijă unul dintre ei, l-a legat cu cele două fire și și-a dat seama că a ieșit un lucru minunat, care ar fi putut reprezenta simbolul primăverii Atunci a căutat fire albe și fire roșii, a cules toți ghioceii, a făcut mărțișoare și le-a împărțit prietenilor săi, care au rămas uimiți de darul, atât de fragil și special, pe care l-au primit Împreună, au decis, în semn de recunoștință pentru prietenul lor, să îi facă un cadou surpriză, așa că i-au cumpărat o sumedenie de cărți, le-au ambalat frumos și le-au lăsat la ușă, cu mesajul: ”Pentru cel mai special simbol al primăverii și pentru pasiunea ta pentru cărți!” Cât de mult s-a bucurat omul care a descoperit mărțișorul, numai cei care iubesc foarte mult cărțile și lectura pot înțelege Asavei Letiția, clasa a V -a, Școala Hangu ECOUL HANGULUI Pagina 13 Anul V, nr 16 Micii scriitori Micii scriitori Micii scriitori Micii scriitori I V E S T I T O R I tie, am ieșit în grădină pentru a le ura bun venit În timp ce îi admiram, unul dintre ei a început să se clatine ușor și să-mi vorbească în șoaptă: - Bună, Ana! Ce faci? - Bună, ghiocelule, eu sunt bine, dar tu? - Nu prea! Sunt un pic trist - De ce? - Pentru că am auzit un zvon Toporașii și viorelele mi-au spus că Zâna primăvară va trebui să poarte o luptă aprigă, cu sora ei friguroasă și rece, Iarna, care mereu trimite, în prima lună de primăvară, fulgi de nea și nopți geroase - Dar voi cum de ați răsărit peste noapte? - Zâna primăvară, care ne iubește nespus de mult, a făcut o vrajă, a încălzit pământul, a topit zăpada și uite, suntem gată să înflorim, în timp ce ea s-a dus să lupte cu surata ei - Te pot ajuta? - Aș vrea, dar îmi e teamă că nimeni nu poate să stea în calea iernii mofturoase – Cineva trebuie să o înfrunte Am o idee! - Ce idee? - Astăzi, după masă, m-am gândit că aș putea să o caut pe zâna primăvară și să o ajut să alunge iarna - Este o idee foarte bună O vei găsi risip ind pe dealuri și prin poieni, prin iarba abia încolțită, toporași, rochița-rânduncii și viorele Sunt trist, însă Cu ce arme vei lupta împotriva iernii? - Cu bulgări arzători, ca să se sperie, pentru că sunt fierbinți și îi vor topi mantia de zăpada, în vor dezgheța coroana din cristale de țurțuri - Da! Ce idee genială! Dar de unde o să iei acești bulgări arzători? - Voi aduna raze de soare și praf de stele și împreună cu zânele bune și cu spiridușii, vom face din praful de stele încălzit de razele soarelui, mulți bulgări arzători - Voi vorbi și eu cu zânele și cu spiridușii Ar fi bine să te grăbești - La revedere! - La revedere, ghiocelule! Am deschis ochii, fusese doar un vis NISTOR ANA, elevă în clasa a VI-a, Școala Hangu ECOUL HANGULUI Micii scriitori Pagina 14 Micii scriitori Micii scriitori Anul V, nr 16 Micii scriitori PRIMĂVARA Pătura grea de nea a dispărut, iar zilele reci s-au spulberat ca un vis trecător, în bătaia vântului, odată cu apariția primului ghiocel, cu floarea albă ca spuma valurilor, ce, biruitor în fața frigului, s-a hotărât din nou să vestească venirea primăverii Glasuri și triluri de diferite tonalități împodobesc natura, înălțându-se până la soarele arzător, ce aruncă ploi de lumină, răspândind, prin razele sale, mângâieri fine Peste tot iarbă crudă, muguri desfăcuți și copaci înfloriți Primăvară este o desenatoare desăvârșită pentru că nicăieri nu sunt atât de frumos îmbinate culorile împrumutate de la curcubeu, cu albastrul cerului, cu verdele frunzișului, cu zăpada de petale Primăvara a venit de această dată mai devreme decât de obicei, aducând viață și culoare peste dragul meu sătuc înconjurat de munți, peste care domină triumfător Ceahlăul care, cât e ziua de lungă se tot oglindește în apele adânci și albastre ale lacului Nicăieri primavara nu e mai frumoasă Irimia Denisa, clasa a V-a, Școala Hangu BUCURIILE PRIMĂVERII Nici nu știu când au înflorit ghioceii din grădina de lângă casă Știu doar că se clătinau ușor sub adierea călduță a vântului, când i-am zărit M-am bucurat nespus de mult Știam că va veni curând primăvara, că zilele vor fi mai lungi și mai călduroase, că vor veni păsările plecate în țările calde, că mugurii copacilor vor îmbrăca ramurile acum golașe, cu frunze de un verde crud și cu mii de flori albe și roz, transformând toate grădinile într-un vis, că albinele vor pleca dis de dimineață să adune polen, că fluturii se vor zbengui cât e ziua de mare, printre flori Mai știu că ciripitul vesel al păsărilor, va fi acompaniat de greieri, care nici în acest an nu-și vor face griji că nu au adunat provizii pentru iarnă, în ciuda furnicilor care au început de mult să-și repare labirintul din mușuroi și aleargă grăbite după mâncare Primăvara este anotimpul meu preferat Marc Eliza, clasa a III-a, învățătoare Nacu Elena ECOUL HANGULUI Micii scriitori Pagina 15 Micii scriitori Micii scriitori Anul V, nr 16 Micii scriitori PRIMĂVARA E din nou primăvară Câtă bucurie e în jurul nostru Soarele își revarsă razele, mângâind parcă apele albastre ale lacului, în care se oglindește Ceahlăul încă plin de zăpadă La marginea pădurii, de sub frunzele moarte, se ivesc plăpânzi și fragili, ghioceii – primii vestitori ai primăverii Peste tot se aude zumzet de albine și ciripit de păsărele Rândunelele, plecate în țările calde, s-au întors în grabă spintecând seninul cerului Florile din grădină și-au colorat petalele în alb, galben roz și roșu, așteptând nerăbdătoare întâlnirea cu razele soarelui, cu fluturii, cu gâzele Mugurii, s-au deschis peste noapte, îmbrăcând copacii în haine noi, în cele mai frumoase culori Vântul care adie ușor, poartă pe aripi parfum de meri înfloriți Natura întreagă e în sărbătoare Chirilă Alexandra, clasa a III-a, învățătoare Nacu Elena PRIMĂVARA Într-o zi a sosit primăvara Primii au dat de știre ghioceii, care s-ai ivit grăbiți, de sub frunzele umede de la marginea pădurii Apoi, am auzit păsările ciripind Ele sunt mereu vesele pentru că s-au întors acasă și se grăbesc să își repare cuiburile ca să aibă unde locui Iarba a început să prindă colț fraged, florile din grădină se încălzesc sub razele călduțe ale soarelui, iar albinele au început deja să adune polen, În apropiere, pe dealuri, miei zburdă lipsiți de griji, sub privirile atente ale oilor, care pasc liniștite În curând vor înflori toți copacii, iar vântul va purta cu el petale albe și roz, peste tot, în onoarea primăverii Radu Cristian, clasa a III-a, învățătoare Nacu Elena Picturi de primăvară, Anca Bulgaru